དམངས་ཁྲོད་རྩོམ་རིག་ནི་རིག་པའི་གཞུང་ལུགས་ཀྱི་ཚོད་འཛིན་དང་ཚད་གཞི་མེད་པར།བོད་རང་ལ་ངང་གིས་གོམས་པའི་གསར་རྩོམ་གྱི་རིགས་ལམ་དང་སྐད་ཆའི་སྒྱུ་རྩལ་ལྟར་གསར་རྩོམ་བྱས་ཆོག་པར་མ་ཟད།ཡིག་རྩོམ་ཇི་བཞིན་གཏན་འབེབ་ཀྱི་རང་བཞིན་མི་ལྡན་པར་མི་སུ་དང་སུ་ཡིན་ཡང་རང་མོས་ཀྱི་སྒོ་ནས་བསྒྱུར་བཅོས་བྱས་ཆོག་པས།ནམ་ཡང་རྒྱུན་ཆད་མེད་པར་འགྱུར་ལྡོག་འབྱུང་བཞིན་པ་དང་འགྱུར་ལྡོག་ཁྲོད་གསོན་ཤུགས་ཀྱིས་གཏོས་པའི་རྩོམ་རིག་གི་རྣམ་པ་ཅིག་ཡིན།དཔེར་ན།ཕོ་མོའི་བརྩེ་དུང་སྟོན་པའི་གཏམ་རྒྱུད་ཅིག་ས་ཁུལ་མི་གཅིག་པ་སོ་སོར་ཁྱབ་གདལ་དུ་སོང་བ་ན།རྐྱེན་སྣ་ཚོགས་ཤིག་གིས་གཞོན་ནུ་ཕོ་མོ་བར་གྱི་ལྷད་མེད་བརྩེ་དུང་ལ་བར་ཆད་བྱུང་ཚུལ་སོགས་ནང་དོན་གྱི་ཆ་ནས་ཕལ་ཆེར་གཅིག་མཚུངས་ཡིན་མོད།ཁྱབ་ཡུལ་གྱི་དབང་གིས་ས་གནས་རང་རང་གི་ཡུལ་སྐད་དང་གོམས་སྲོལ།མི་སྒེར་གྱི་ཆགས་སྡང་གི་ཕྱོགས་ཞེན་བཅས་གྱི་ལྷད་མང་པོ་འདྲེས་ཏེ་གཏམ་རྒྱུད་ཀྱི་བྱུང་རིམ་དང་སྐད་ཆའི་སྟེང་ནས་མི་འདྲ་ས་མང་པོ་བྱུང་།དེ་མིན་གཏམ་རྒྱུད་ཀྱི་མཇུག་སྒྲིལ་ཚུལ་ལའང་ས་ཆ་ལ་ལར་མཐར་གཞོན་ནུ་དེ་གཉིས་བྱིའུ་ཆུང་གཉིས་སུ་གྱུར་བ་དང་།ལ་ལར་ཕྱེ་ལེབ་ཆ་ཞིག་ཏུ་གྱུར་བ།ལ་ལར་ཇ་དང་ཚྭ་ཁུ་རུ་གྱུར་བ།ཡང་ས་ཆ་ཁ་ཤས་སུ་ཡལ་འདབ་ཕན་ཚུན་ལ་དམ་པོར་འཁྱུད་པའི་སྡོང་བོ་གཉིས་སུ་གྱུར་བ་སོགས་བཤད་ཚུལ་འདྲ་མིན་སྣ་ཚོགས་བྱུང་ཡོད་པས།གཞན་འགྱུར་རང་བཞིན་ནི་དམངས་ཁྲོད་རྩོམ་རིག་གསར་རྩོམ་བྱེད་པར་སྐུལ་འདེད་ཀྱི་དོན་སྙིང་ལྡན་པའི་ཁྱད་ཆོས་གལ་ཆེན་ཞིག་ཡིན།དེས་བོད་ཀྱི་དམངས་ཁྲོད་རྩོམ་རིག་གི་ནང་དོན་དང་རྣམ་པ་ཕུན་སུམ་ཇེ་ཚོགས་སུ་གཏོང་བར་མ་ཟད།དམངས་ཁྲོད་རྩོམ་རིག་གི་ལོ་རྒྱུས་རང་བཞིན་དང་ས་གནས་རང་བཞིན།གསར་གཏོད་རང་བཞིན་བཅས་ཀྱི་ཁྱད་ཆོས་འབུར་དུ་བཏོད་ཐུབ།